NARIADENIE KOMISIE (ES) č. 1470/2004
z 18. augusta 2004
o finančnej podpore na obdobie hospodárskych rokov 2004/2005 pri pestovaní hrozna určeného na výrobu niektorých druhov sušeného hrozna a pomoc pri znovuvysádzaní vinohradov napadnutých fyloxérou
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2201/96 z 28. októbra 1996 o spoločnej organizácii trhu s výrobkami zo spracovaného ovocia a zeleniny (1), najmä článok 7 odsek 5,
keďže:
(1)
Článok 7 odsek 1 druhý riadok nariadenia Rady (ES) č. 2201/96 určuje kritériá na stanovenie podpory pri pestovaní hrozna určeného na výrobu sušeného hrozna odrôd Sultánka, Moscatel a Korintka.
(2)
Článok 7 odsek 1 tretí riadok nariadenia Rady (ES) č. 2201/96 hovorí o možnosti rozlišovať túto finančnú čiastku podľa odrody vinnej révy. Ďalej sa tu hovorí aj o tom, že uvedenú čiastku možno diferencovať aj podľa iných faktorov, ktoré môžu ovplyvniť výnos. V prípade Sultánky treba brať do úvahy dodatočnú diferenciáciu, t. j. rozlohu vinohradov napadnutých fyloxérou.
(3)
Na obdobie hospodárskych rokov 2003/2004 možno na základe verifikácie plôch určených na pestovanie vinnej révy podľa článku 7 odsek 1 prvý riadok nariadenia Rady (ES) č. 2201/96 konštatovať, že sa neprekročila maximálna plocha na pestovanie stanovená v článku 2 odsek 1 nariadenia Komisie (ES) č. 1621/1999 z 22. júla 1999, ktorým sa ustanovujú podrobné pravidlá pre uplatňovanie nariadenia Rady (ES) č. 2201/96, pokiaľ ide o schému skladovania nespracovaných sušených hroznových bobúľ a sušených fíg (2).
(4)
Na obdobie hospodárskych rokov 2004/2005 treba stanoviť rozsah podpory pri pestovaní uvedených druhov hrozna.
(5)
Treba stanoviť aj výšku finančnej podpory pre výrobcov, ktorí presadia svoje vinohrady v rámci boja proti fyloxére v zhode s podmienkami uvedenými v článku 7 odsek 4 nariadenia Rady (ES) č. 2201/96.
(6)
Opatrenia uvedené v tomto nariadení sú v zhode s postojom Riadiaceho výboru pre spracované ovocie a zeleninu,
PRIJALA TOTO NARIADENIE:
Článok 1
1. Na obdobie hospodárskych rokov 2004/2005 sa podpora na pestovanie podľa článku 7 odsek 1 nariadenia Rady (ES) č. 2201/96 stanovuje takto:
a)
2 806 EUR na hektár plochy, na ktorej sa pestuje vinná réva odrody Sultánka, ak boli tieto plochy postihnuté fyloxérou alebo ak boli opätovne vysadené pred menej ako piatimi rokmi;
b)
3 847 EUR na hektár plochy v prípade ostatných vinohradov, na ktorých sa pestuje vinná réva odrody Sultánka;
c)
3 391 EUR na hektár plochy, na ktorej sa pestuje vinná réva odrody Korintka;
d)
969 EUR na hektár plochy, na ktorej sa pestuje vinná réva odrody Moscatel.
2. Na obdobie hospodárskych rokov 2004/2005 sa podpora na presadenie podľa článku 7 odsek 4 nariadenia Rady (ES) č. 2201/96 stanovuje na 3 917 EUR na hektár.
3. V zhode s článkom 7 odsek 4 druhá veta nariadenia Rady (ES) č. 2201/96 sa podpora stanovená v odseku 1 tohto článku neposkytne v prípade poskytnutia podpory stanovenej v odseku 2.
Článok 2
Toto nariadenie nadobúda účinnosť na tretí deň odo dňa jeho zverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. augusta 2004